Gros-plant a vro-Naoned

Ar **gros-plant a vro-Naoned** (pe **gros-plant** hepken) a zo ur gwin gwenn sec'h eus Bro-Naoned. Un Anvadur orin kontrollet (AOK) en deus abaoe 2012. Ar rezin a zeu eus ar ouennad folle blanche dreist-holl.

Mont a ra ar gorread gounezet dindan AOK war ziskar : 1372 hektar e 2008 tremenet da 328 ha e 2023, er Su da Naoned, e Liger-Atlantel, hag un tammig war Marzoù Breizh e Maine-ha-Liger ha Vande.

Gallout a ra ar gros-plant bezañ savet war e vamm, evel e amezeg ar muskadig. Sec'hoc'h eo egetañ, ha fresk-tre (trenkted). Glaswenn eo e liv hag e vlaz a denn d'ar bleunioù dreist-holl (bleunienn wenn, spern-gwenn), agrum (suraval), betek frouezh arallvro, hag a-wechoù un nebeut notennoù maenel. Brudet eo evit klotañ mat gant boued-mor.

## Tachad an anvadur
E 2018 a oa divizet gant an INAO (*Institut national des appellations d'origine*) tennañ pevarzek kumun e Bro-Raez eus tachad ar gros-plant ha degemeret e voe 3 c'humun eus Gwinieg Naoned ha Vande er gorread.

Tachad an anvadur a zo damheñvel ouzh hini ar muskadig. En em ledañ a ra war Gwinieg Naoned a-bezh, eus Ankiniz da Pornizh, gant daou lec'h produiñ kreñvoc'h : er reter d'an tachad Sevr ha Mewan (Lavreer-Botorel ha Gwaled), hag broioù al Lon, ar Bolon ha Herbauges (Kerc'haoueg ha Sant-Filberzh-Deaz). Bro-Raez eo kalon bro ar gros-plant.

Tachad an anvadur en deus 68 kumun : 59 el Liger-Atlantel, 4 e Maine-ha-Liger ha 5 e Vande :

* e Liger-Atlantel : Kelenneg-ar-Mewan, Ankiniz-Sant-Gerent, Goueled-Goulen, Kerverner-Raez, Bignon, Beuzid-an-Doured, Bouez, Brenn, Kerc'hfaou, Keller, Chapel-Huelin, Kastell-Tepaod, Kalaved-Raez (tachad kumun dileuriet Keverieg hekpen), Kerc'hevrel, Klison, Kerc'haoueg, Diwazh-Liger, Banaleg-ar-Gevred, Yestinieg, Gored, An Hae-Foazer, Gorre-Goulen, Lannerell, Levieg, Kerlouevig, Lavreer-Botorel, Maezon-ar-Gwini, Malvid, Meliner, Monteverzh, Mousteroù-Raez, Maodilon, Oudon, Ar Palez, Ar Plank, Pont-Marzhin, Porzh-Pêr, Skouvlant, Kerravaot, Ruvelieg, Sant-Enion-al-Lenn-Veur, Sant-Koulman, Santez-Pezhenn, Sant-Fieg-ar-Mewan, Sant-Eler-Kaleon, Sant-Eler-Neved, Sant-Juluan-Kankell, Sant-Lezer-ar-Gwiniegi, Sant-Leven-ar-C'hoad, Sant-Marzh-ar-C'hoad, Sant-Filberzh-Deaz, Kersoren, Tarvieg, Gwer-Liger, Gwaled, Gwerzhav, Henwinieg, Kernevez-Raez ;
* e Maine-ha-Liger : Mauges-sur-Loire (tachad kumun dileuriet La Chapelle-Saint-Florent hepken), Montrevault-sur-Èvre (tachad kumun dileuriet La Chaussaire hepken), Orée-d’Anjou ha Sèvremoine (tachad kumunioù dileuriet Saint-Crespin-sur-Moine ha Tillières hepken) ;
*  e Vande :Cugand-la-Bernardière (tachad kumun dileuriet Cugand hepken), Montaigu-Vendée (tachad kumun dileuriet Saint-Hilaire-de-Loulay hepken), Rocheservière, Sant-Stefan-ar-C'hoad ha Saint-Philbert-de-Bouaine

Graet e vez ar gros-plant gant ar ouennad folle-blanche met gouennadoù all a vez gounezet e gwinieg Naoned e tachad ar gros-plant ha n'o deus ket an droad da vezañ anvet gros-plant a vro-Naoned. E-touez ar gouennadoù-se e kaver ar melon de Bourgogne, ar cabernet franc, ar gamay, ar cabernet sauvignon, ar chenin gwenn hag ar Pinot gris. Anvadurioù all a c'hallont kaout, evel ar muskadig hag ar rozioù-Ankiniz evit ar re vrudetañ.

## Pennad nes
* lambig
* keginerezh Breizh

## Daveoù